'n Seychelle-glips sal Baxter sink | Netwerk24
'n Seychelle-glips sal Baxter sink
Deur Johann de Jager 09 September 2018 21:28
Die breier van Bafana Bafana, Stuart Baxter, het deurgeloop onder kritiek nadat Suid-Afrika Saterdag in Durban met 0-0 gelykop teen Libië gespeel het in hul groepwedstryd ter kwalifisering vir volgende jaar se toernooi om die Afrikabeker.
Dis niks ongewoon nie.
Op sy knieë gedwing. Die teleurstelling op Keagan Dolly se gesig vertel die verhaal wat hom afgespeel het in Durban, waar Suid-Afrika met 'n gelykopuitslag teen Libië tevrede moes wees. Foto: Gallo Images
Maar nog iets wat nie ongewoon is nie, was die span se onvermoë om af rond.
Ja, Suid-Afrika het in jare nie 'n dodelike skerpskutter soos 'n Lionel Messi van Argentinië gehad nie.
Van die kritiek teen Baxter was dat hy Bradley Grobler van meet af aan moes laat speel het en nie eers die tweede helfte opgestuur het nie.
Grobler is geen Messi nie, maar hy het vroeg in die seisoen 'n klompie doele vir SuperSport ingeryg en hy was met Suid-Afrika se oefenwedstryd verlede week wéér in die kol.
Baxter het verkies om te begin met Vincent Pule, 'n voormalige Wits-spanmaat van die nasionale kaptein Thulani Hlatshwayo, wat toe sy debuut gemaak het.
Pule is straks weens sy vaart verkies omdat dit Saterdag nat in die Moses Mabhida-stadion was en hy was nie sleg voor hy vervang is nie.
Baxter sê sy drie sentrale middelveldspelers het in die eerste helfte gesukkel om aansluiting met die doelskieter Percy Tau te kry.
"Ofskoon ons daarin geslaag het om op die kante deur te dring, het ons nie genoeg lywe in die vierkant voor die doel gehad nie.
"Ek het gedink as ek Bradley in die tweede helfte inkry, sou hy die dwarsaangeë beter aanval," sê Baxter.
Dit was een van die skuiwe wat voor gemaak is.
Grobler is nie juis vet gevoer nie. Hy het weliswaar kort voor die einde 'n kans met 'n kopskoot gehad, maar dit toe wyd verbygejaag.
Die balbesit was een van die dinge waaroor Baxter teleurgesteld was.
"Ek dink ons het 'n bietjie slapgelê met die hou van die bal. Ons het dikwels wanneer ons dit gewen het, dit weer aan hulle (Libië) afgestaan, want hulle was 'n bietjie sterker.
"Maar hulle het goed verdedig, hulle het sterk verdedig, hulle het baie spelers agter die bal gehad. Dis nie 'n slegte span waarteen vandag ons hier gespeel het nie," het Baxter in sy televisieonderhoud gesê.
Suid-Afrika en Libië het vier punte elk ná twee groepwedstryde, gevolg deur Nigerië (3) en die Seychelle (0). Die twee topspanne kwalifiseer om in volgende jaar se skouspel in die Kameroen te gaan speel.
'n Glyslag in een van die twee groepwedstryde op 10 en 13 Oktober teen die Seychelle, wat reeds agt doele in hul twee wedstryde afgestaan het, sal die dun ys waarop Baxter hom bevind, laat oopkraak.
'n Mens voel tog betrokkenes moet die logistieke chaos wat nasionale wedstryde voorafgaan, probeer uitstryk, terwyl 'n Messi die wêreld uiteraard makliker vir almal sal maak.